REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/138-17

17. jul 2017. godine

B e o g r a d

ZAPISNIK

ŠESTE SEDNICE ODBORA ZA ZAŠTITU ŽIVOTNE SREDINE,

ODRŽANE 17. JULA 2017. GODINE

Sednica je počela u 11,03 časova.

Sednicom je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Ivana Stojiljković, Ivana Nikolić, Borka Grubor, Ivan Karić, Snežana Bogosavljević Bošković, Dejan Nikolić, Jasmina Karanac, Borisav Kovačević, Nada Lazić, kao i Žarko Bogatinović (zamenik člana Odbora Radoslava Cokića) i Predrag Jelenković (zamenik člana Odbora Jasmine Karanac).

Sednici nisu prisustvovali članovi Odobra: Sonja Vlahović, Radoslav Cokić, Miroslava Stanković Đuričić, Miloš Bošković i Nenad Milić.

Sednici su prisustvovali Goran Trivan, ministar zaštite životne sredine i Andrej Bojić, šef kabineta ministra, kao i predstavnice Zelene stolice: Tanja Petrović iz Mladih istraživača Srbije, Valentina Đureta iz Beogradskog fonda za političku izuzetnost i Marija Mutić iz Centra modernih veština.

Predsednik Odbora obavestio je Odbor da je sednicu sazvao u kraćem roku, jer je želeo da iskoristi priliku kada je većina narodnih poslanika prisutna u Narodnoj skupštini zbog Posebne sednice, kako bi pozvali ministra zaštite životne sredine da Odboru ukratko predstavi prioritete koje će novoformirano Ministarstvo imati u svom radu.

Na predlog predsednika Odbora, jednoglasno je usvojen sledeći:

D n e v n i r e d

1. Dogovor o saradnji Odbora za zaštitu životne sredine sa Ministarstvom zaštite životne sredine.

Pre prelaska na rad po utvrđenom dnevnom redu, usvojeni su Zapisnik Četvrte sednce Odbora za zaštitu životne sredine, održane 28. februara 2017. godine i Zapisnik Pete sednice, održane 23. marta 2017. godine, u Skupštini AP Vojvodina, zajedno sa Odborom Skupštine AP Vojvodina za urbanizam, prostorno planiranje i zaštitu životne sredine.

Prva tačka dnevnog reda **- Dogovor o saradnji Odbora za zaštitu životne sredine sa Ministarstvom zaštite životne sredine**

Predsednik Odbora, dr Branislav Blažić, izrazio je zadovoljstvo zbog formiranja Ministarstva zaštite životne sredine kao posebnog ministarstva, koje će predstavljati politički i stručni autoritet koji je neophodan u momentu otvaranja Poglavlja 27 u pregovorima o pristupanju Republike Srbije Evropskoj uniji. Poželeo je mnogo uspeha u radu novoizabranom ministru i podsetio ga na obavezu informisanja Odbora o radu Ministarstva jednom u tri meseca. Istakao je da se nada da će Odbor imati odličnu saradnju sa Ministarstvom i da se očekuje da Ministarstvo napravi strategiju koja će biti od značaja prilikom otvaralja Poglavlja 27.

Ministar zaštite životne sredine, Goran Trivan, zahvalio se svima: narodnim poslanicima, nevladinim organizacijama i medijima na podršci za formiranje posebnog ministarstva nadležnog za zaštitu životne sredine. Naveo je da će za saradnike izabrati kompetentne ljude koji su posvećeni zaštiti životne sredine i formirati dobar tim koji će preuzeti odgovornost. Istakao je da zaštita životne sredine nije pitanje politike, nego predstavlja pitanje koje je iznad politike i koje se tiče kako naših života, tako i života naše dece. Kao prioritete koje će Ministarstvo imati, naveo je upravljanje otpadom, upravljanje otpadnim vodama, remedijaciju zemljišta, pošumljavanje i rešavanje problema bujica i erozije, kao posledica klimatskih promena. Ukazao je na to da je naophodno pomoći lokalnim samoupravama kada se radi o pitanju upravljanja otpadom, a da su nevladin sektor, Ministarstvo državne uprave i lokalne samouprave, Stalna konferencija gradova i opština i Prviredna komora Srbije neophodne karike u tom lancu podrške lokalnim samoupravama, koje su spremne da se uključe u rešavanje problema. Kada se radi o izgradnji regionalnih deopnija, konsatotvao je da opštine nemaju dovoljno novca za realizaciju tih projekata, pa je potencijalno rešenje u traženju inostranih partnera, pri čemu se mora voditi računa o tome šta Evropska unija može i hoće da finansira. Zato je veoma važno raditi projekte, za šta je pomoć opštinama neophodna. Kada se radi o pošumljavanju, potrebno je razmisliti o angažovanju školske dece i penzionera koji su zainteresovani da volontiraju, kao i razraditi program Ministarstva pravde za angažovanje zatvorenika na poslovima pošumljavanja. Po njegovom mišljenju, da bi Ministarstvo zaštite životne sredine bilo jedno moderno i kompletno ministarstvo, neophodno je da u njegovom delokrugu budu šume i vode, ali je za sada dovoljno uspostaviti dobru saradnju sa ministarstvom u čijem se delokrugu te oblasti trenutno nalaze. Jedan od najvažnijih prioriteta je finansiranje ove oblasti. Podsetio je da su, izmenama i dopunama Zakona o budžetskom sistemu u junu prošle godine, „zelene“ pare obezbojene, što mora da se promeni i da predstoje razgovori o tome sa Ministarstvom finansija. Ukazao je na to da od Poglavlja 27 nema težeg i finansijski zahtevnijeg poglavlja u pregovorima. Ponovo je istakao značaj saradnje sa Ministarstvom državne uprave i lokalne samouprave i Stalnom konferencijom gradova i opština, kako bi se pomoglo lokalnim samoupravama da nauče kako treba da na najbolji način iskoriste sredstva koja prihoduju za ostvarivanje nadležnosti u ovoj oblasti. Naglasio je da je što detaljniji pregled stanja u ovoj oblasti veoma važan i da je to osnova, jer Evropska unija nekada i bolje poznaje stanje od nas samih i zato je značajno za taj posao angažovati najstručnije ljude. U pregovaračkom postupku je veoma važno biti iskren i dobro poznavati stanje u određenoj oblasti.

U diskusiji koja je usledila, učestvovali su: Dejan Nikolić, Predrag Jelenković, Nada Lazić, Žarko Bogatinović, Tanja Petrović, Branislav Blažić, Ivana Nikolić i Goran Trivan.

Istaknuto je da je ovo jedan od retkih odbora u Narodnoj skupštini koji se zaista bavi temom i u kome je jedina politika kojom se narodni poslanici bave politika zaštite životne sredine, koja je prioritet svim članovima Odbora, bez obzira na stranku kojoj pripadaju. Izneto je očekivanje da saradnja i komunikacija ministra sa Odborom bude intenzivnija od tromesečnog informisanja o radu Ministarstva, posebno kada se radi o izradi zakona i javnim slušanjima, pri čemu je bitno da ministar bude otvoren za predloge narodnih poslanika, kako iz stranaka koje imaju većinu, tako i opozicionih narodnih poslanika, koji za cilj imaju unapređenje ove oblasti.

U diskusiji je ukazano na katastrofalno stanje u ovoj oblasti na jugu Srbije, jer institucionalizovanje ove oblasti u opštinama gotovo da ne postoji. Male opštine nemaju stručna tela zadužena za zaštitu životne sredine, pa čak ni osobe zadužene za te poslove. Spomenuto je da je Niš, nakon 15 godina, dobio Sekretarijat za zaštitu životne sredine. Naglašen je značaj stručne pomoći ovim sredinama, kako bi se pomoglo da svaka opština odredi bar jedno lice koje je zaduženo za poslove zaštite životne sredine.

Izneto je zadovoljstvo što je za ministra zaštite životne sredine izabrana osoba koja je stručna i koja se time bavi dugo godina. Istaknuto je da je jedan od poslova ovog ministarstva da se izbori da Fond dobije status nezavisne institucije (npr. po ugledu na Fond za životnu sredinu i vode, kakav postoji u Poljskoj), kako bi „zeleni“ dinar zaista bio namenski korišćen, s obzirom na to da je Fond za zaštitu životne sredine ukinut 2012. godine, čemu su se mnogi narodni poslanici protivili. Na taj način su se mnoga sredstva potrošila za druge namene. Budžetski fond kakav sada postoji, na žalost, ne ostvaruje svrhu.

Istaknuto je da predsednik Odbora i svi članovi Odbora treba da budu jedan od najvažnijih saradnika Ministarstvu.

U diskusiji je iznet podatak da u Jablaničkom okrugu, grad Leskovac od 2005. godine ima Gradsku upravu za zaštitu životne sredine, koja je odlukom revizora svedena na odsek. Kao primer dobre ekološke prakse, navedeno je da Grad Leskovac ima dva važna resusrsa: regionalnu sanitarnu deponiju „Željkovac“ (koja funkcioniše od 2010. godine i na kojoj, pored Leskovca, još šest opština deponuje otpad) i centralno postrojenje za prečišćavanje otpadnih voda, u čijem je finansiranju učestvovala i Evropska unija. Spomenut je i vodosistem Baje i akumulaciono jezero, koje snabdeva taj kraj pijaćom vodom. Uprava za zaštitu životne sredine grada Leskovca, od 2013. godine, svake nedelje organizuje akciju čišenja malih i srednjih divljih deponija, u čemu pomažu komunalno preduzeće i komunalna policija. Na ovaj način, na ovom području gotovo da nema divljih deponija, osim tri stare, za čije će uklanjanje biti potrebna značajna sredstva.

Predstavnik organizacija civilnog društva, koje preko mehanizma „Zelena stolica“ učestvuju u radu Odbora, iznela je zadovoljstvo zbog formiranja posebnog ministarstva, istakavši da su nevladine organizacije koje se bave zaštitom životne sredine zagovarale formiranje posbenog ministarstva. Navela je da je izneto mnogo optimističnih stvari, a da posebno ohrabruje najava obezbeđivanja većih sredstava za finansiranje ove oblasti. Istakla je da je „Zelena stolica“ jedini funkcionalni mehanizam, koji obezbeđuje saradnju organizacija civilnog društva (organizovanih u mrežu od preko 50 organizacija) sa Odborom za zaštitu životne sredine, na čijim sednicama njihovi predstavnici redovno učestvuju. Predstavnici koji na „Zelenoj stolici“ učestvuju u radu Odbora, obaveštavaju ostale organizacije o tome šta se radilo na sednici. Ukazala je na to da postoji izuzetno izgrađena kultura dijaloga, obostranog poštovanja i saradnje između narodnih poslanika i predstavnika nevladinih organizacija, za koju se nada da će se ubuduće samo produbljivati.

Predsednik Odbora dr Branislav Blažić rekao je da će informacije sa javnih slušanja koje je Odbor održao dostaviti Ministarstvu, kako bi moglo da iskoristi podatke i predloge iznete na javnim slušanjima.

Ukazano je na probleme sa kojima se suočavaju inspekcije na lokalu, a koji se javljaju zato što građani ne shvataju značaj sprovođenja zakona, pa je iz tog razloga potrebno organizovati tribine i druge vrste edukacije građana. Pohvaljena je saradnja sa Gradskim sekretarijatom za zaštitu životne sredine po pitanju otvaranja regionalnog centra za upravljanje otpadom i izražena nada da će se ta saradnja nastaviti i sa Ministarstvom.

Ministar životne sredine Goran Trivan se osvrnuo na saradnju koju je, kao gradski sekretar za zaštitu životne sredine, započeo sa koalicijom oko Demokratske stranke, a koja je rezultirala izradom Strategije pošumljavanja i upravljanja otpadom, istakavši da su ti projekti nastavljeni i nakon promene vlasti u Beogradu, a da je u saradnji sa koalicijom sa Srpskom naprednom strankom, sačinjen Program zaštite životne sredine za 10 godina. Naveo je to kao primer dobre prakse da u ovoj oblasti politika ne treba da ima uticaj, nego da mora da postoji kontinuitet u sprovođenju započetih projekata i strategija, bez obzira na promenu vlasti, za šta će se on i ubuduće zalagati. Po njegovom mišljenju, životna sredina je kultura. Pohvalio je atmosferu koja postoji u Odboru za zaštitu životne sredine, u kome narodni poslanici sarađuju bez obzira na stranačka opredeljenja. Istakao je značaj javnosti informacija koje se odnose na pitanje kvaliteta životne sredine, jer to predstavlja i pitanje zdravlja građana. Ukazao je na to da baš građani predstavljaju najveću snagu, pa je zato bitna saradnja sa građanima i nevladinim organizacijama. Istakao je da je veoma važno obezbediti stabilno finansiranje ove oblasti i da će sa Ministarstvom finansija razgovarati o budžetskom fondu. Izneo je zapažanje da Odbor za zaštitu životne sredine nikada nije radio ovako dobro kako radi odkada je Branislav Blažić predsednik tog odbora.

Sednica je završena u 12,03 časova.

SEKRETAR PREDSEDNIK

Milica Bašić dr Branislav Blažić